খুলনা অফিস : বিএনপি মনোনীত ও ২০ দলীয় জোট সমর্থিত কেসিসি নির্বাচনের মেয়র প্রার্থী নজরুল ইসলাম মঞ্জু বলেছেন, ‘আজকেও একটি নির্ঘুম রাত কেটেছে আমার। গতকাল দুপুর থেকে আবার দ্বিতীয় দফায় পুলিশ সাঁড়াশী অভিযান চালিয়েছে শহরময়। পাঁচটি থানায় এ সাড়াশী অভিযানে শত শত পুলিশ অংশ নিয়েছে। গতকাল দুপুরেই এ সংবাদ পাওয়ার পরে আমি পুলিশ কমিশনারকে ফোন করেছিলাম; তিনি আমাকে বলেছিলেন যে গ্রেফতার অভিযান করার মতো নির্দেশনা আমাদের নাই। তার বক্তব্যকে সত্য ধরেই আমি অপেক্ষা করছিলাম। কিন্তু গতকাল সারারাতে অন্তত দুইশ’ নেতাকর্মী বাড়ীতে পুলিশ সাড়াশী অভিযান চালিয়েছে। সরকারের পরাজয় ঠেকাতে পুলিশকে অসৎভাবে ব্যবহার করছে। যতোই ঝড় আসুক বিএনপি তথা ২০দল এ নির্বাচন থেকে সরে যাবে না। বিএনপি ও ২০ দলের নেতাকর্মীদের এখনো মনোবল অটুট। গতকাল বুধবার সকাল ৮টায় ধানের শীষ প্রতীকের মেয়র প্রার্থীর মিয়াপাড়াস্থ বাসভবনে প্রেস ব্রিফিংয়ে উপরোক্ত কথা বলেন।